Il-Kummissjoni Ewropea llum ipproponiet inizjattiva ġdida li se tagħmilha aktar faċli għall-awtoritajiet differenti involuti fl-ikklerjar tal-merkanzija biex jiskambjaw informazzjoni elettronika sottomessa mill-kummerċjanti, li se jkunu jistgħu jissottomettu l-informazzjoni meħtieġa għall-importazzjoni jew l-esportazzjoni tal-merkanzija darba biss. L-hekk imsejjaħ “Ambjent ta' Tieqa Unika tal-UE għad-Dwana” għandu l-għan li jtejjeb il-kooperazzjoni u l-koordinazzjoni bejn awtoritajiet differenti, sabiex jiffaċilita l-verifika awtomatika ta' formalitajiet mhux doganali għal merkanzija li tidħol jew toħroġ mill-UE. It-Tieqa Unika għandha l-għan li tiddiġitalizza u tissimplifika l-proċessi, sabiex in-negozji fl-aħħar mill-aħħar ma jkollhomx għalfejn jissottomettu dokumenti lil diversi awtoritajiet permezz ta' portali differenti. Il-proposta tal-lum hija l-ewwel riżultat konkret tal-Pjan ta' Azzjoni adottat dan l-aħħar dwar it-teħid tal-Unjoni Doganali għal-livell li jmiss. Hija tniedi proġett ambizzjuż biex timmodernizza l-kontrolli fil-fruntieri matul id-deċennju li ġej, sabiex tiffaċilita l-kummerċ, ittejjeb il-kontrolli tas-sikurezza u tal-konformità, u tnaqqas il-piż amministrattiv għall-kumpaniji. Paolo Gentiloni, il-Kummissarju għall-Ekonomija, qal: “Id-diġitalizzazzjoni, il-globalizzazzjoni u n-natura dejjem tinbidel tal-kummerċ jippreżentaw kemm riskji kif ukoll opportunitajiet fir-rigward ta' oġġetti li jaqsmu l-fruntieri tal-UE. Sabiex jiġu indirizzati dawn l-isfidi, l-awtoritajiet doganali u awtoritajiet kompetenti oħra għandhom jaġixxu bħala entità waħda, b'approċċ aktar olistiku għall-bosta kontrolli u proċeduri meħtieġa għal kummerċ bla xkiel u sikur. Il-proposta tal-lum hija l-ewwel pass lejn ambjent doganali kompletament mingħajr karti u integrat u kooperazzjoni aħjar bejn l-awtoritajiet kollha fil-fruntieri esterni tagħna. Inħeġġeġ lill-Istati Membri kollha biex jagħmlu l-parti tagħhom biex din issir verament storja ta' suċċess.” Kull sena, l-Unjoni Doganali tiffaċilita l-kummerċ ta' aktar minn EUR 3,5 triljun f'oġġetti. Approvazzjoni u kontrolli doganali effiċjenti huma essenzjali biex il-kummerċ ikun jista' jimxi bla xkiel filwaqt li jiġu protetti wkoll iċ-ċittadini, in-negozji u l-ambjent tal-UE. Il-kriżi tal-coronavirus enfasizzat l-importanza li jkun hemm proċessi doganali rapidi iżda robusti, u dan se jsir dejjem aktar importanti hekk kif il-volumi tal-kummerċ ikomplu jiżdiedu u jitfaċċaw sfidi ġodda relatati mad-diġitalizzazzjoni u l-kummerċ elettroniku, bħal forom ġodda ta' frodi. Bħalissa, il-formalitajiet meħtieġa fil-fruntieri esterni tal-UE spiss jinvolvu ħafna awtoritajiet differenti inkarigati minn oqsma ta' politika differenti, bħas-saħħa u s-sikurezza, l-ambjent, l-agrikoltura, is-sajd, il-wirt kulturali u s-sorveljanza tas-suq u l-konformità tal-prodotti. B'riżultat ta' dan, in-negozji jridu jissottomettu informazzjoni lil diversi awtoritajiet differenti, kull waħda bil-portal u l-proċeduri tagħhom stess. Dan huwa kkumplikat u jieħu ħafna ħin għall-kummerċjanti u jnaqqas il-kapaċità tal-awtoritajiet li jaġixxu b'mod konġunt fil-ġlieda kontra r-riskji. Il-proposta tal-lum hija l-ewwel pass fil-ħolqien ta' qafas diġitali għal kooperazzjoni msaħħa bejn l-awtoritajiet tal-fruntieri kollha, permezz ta' Tieqa Unika waħda. It-Tieqa Unika se tippermetti lin-negozji u lin-negozjanti jipprovdu data f'portal wieħed fi Stat Membru individwali, u b'hekk jitnaqqsu d-duplikazzjoni, il-ħin u l-ispejjeż. L-awtoritajiet doganali u awtoritajiet oħra mbagħad ikunu jistgħu jużaw din id-data b'mod kollettiv, li jippermetti approċċ ikkoordinat bis-sħiħ għall-iżdoganar tal-merkanzija u ħarsa ġenerali aktar ċara fil-livell tal-UE tal-merkanzija li tkun dieħla jew ħierġa mill-UE. Dan huwa proġett ambizzjuż li se jinvolvi investiment sinifikanti kemm fil-livell tal-UE kif ukoll f'dak tal-Istati Membri, sabiex jiġi implimentat bis-sħiħ matul id-deċennju li jmiss. Il-Kummissjoni se tappoġġa lill-Istati Membri f'din it-tħejjija, fejn possibbli, inkluż permezz ta' finanzjament mill-Faċilità għall-Irkupru u r-Reżiljenza, biex ikunu jistgħu jaħsdu l-benefiċċji sħaħ u fit-tul tat-Tieqa Unika. L-UE hija l-akbar blokk kummerċjali fid-dinja, u tirrappreżenta 15% tal-kummerċ dinji. Fl-2018, kważi 343 miljun dikjarazzjoni doganali ġew ittrattati minn aktar minn 2 000 uffiċċju doganali tal-UE, li ġabru EUR 25,3 biljun f'dazji doganali. It-Tieqa Unika hija parti mill-Pjan ta' Azzjoni tal-Unjoni Doganali l-ġdid, li jistabbilixxi sensiela ta' miżuri biex id-dwana tal-UE ssir aktar intelliġenti, aktar innovattiva u aktar effiċjenti matul l-erba' snin li ġejjin. Fil-Linji Gwida Politiċi tagħha, il-President von der Leyen ħabbret pjanijiet għal approċċ Ewropew integrat għall-ġestjoni tar-riskju doganali, li jappoġġa kontrolli effettivi mill-Istati Membri tal-UE. Il-miżuri se jsaħħu l-Unjoni Doganali u jtejbu l-kapaċità tagħha li tiġbor id-dħul tal-UE u tipproteġi s-sigurtà, is-saħħa u l-prosperità taċ-ċittadini u n-negozji tal-UE. M&T Skeda informattiva Proposta għal Tieqa Unika Serje ta' stokks doganali